
РЕШИ СЕ И  

ЩЕ СИ СВОБОДЕН 

СВЕТЪТ УТРЕ 

Свечери се. 

Мътно е небето. 

И светлината в мен е мътна. 

Уморена съм. 

И изхабена. 

Мъртва съм – 

защото не знам какво ще бъде утре; 



каква ще бъда утре… 

Не знам – 



как ще живея утре. 

Как искам  





да живея утре. 

Искам ли – 







да живея утре. 

И след утре… 

Знам, 

че искам да видя света след 50 години… 

След 50 години, 

когато ще бъда на възрастта на моята баба – 

една нормална възраст. 

Знам, 

че искам да видя света след 100 години… 

След 100 години, 

когато ще бъда още млада, 

по критериите на индуските йоги – 

една не невъзможна възраст. 

Знам, 

че искам да видя света след милион години… 

… Но Утре… 

За Утре – 

не знам. 



 15.10.1993 – 14.10.1994 

ИЗПЕПЕЛЯХМЕ 

Изпепеляхме. 

Нищо не остана след сблъсъка ни  

с действителността. 

Не нищо. 

Действителност. 

Какво ни чака? 

* 

Бавно и полека  

пластовете на новото битие се наместват. 

Изтласкват ни – 

до стената. 

Бавно и полека – 

изсмукват ни. 

Нищо не остана. 

Не нищо – 

действителност…  

Потайна, 

лепкава, 

неподозирана…  

Каквато мислехме, че вече няма. 

Болка  

и срам  

и затваряне в себе си. 

Отиваме си – 

от действителността. 

Или действителността  

изхвърлихме от себе си... 

Все едно. 

Все едно – 

този свят не е за нас. 

Все едно – 

чужди сме. 

Все едно – 

затворени, 

заключени; 

в окови. 

Отново окови – 

за нас и света, 

който пропуснахме да направим свой… 

Отново – 

мъртви сме… 

Или – 

мъртва е действителността?! 

Все едно…  

ако не я променим… 

Защото нея трябва да променяме отново…  

Не себе си. 

Защото – 

потайно, 

лепкаво, 

неподозирано… е вън, не в нас… 

Защото – 

не себе си ще трябва да творим. 

Не себе си – 

отново да вкарваме в редици. 

Не себе си – 

отново да мълчим. 

Не себе си – 

отново да изрязваме  

от лепкавото чуждо битие край нас. 

Не себе си – 

отново да извайваме в калъп, скроен за друг. 

Не себе си – 

отново да омайваме с мечти на някой друг… 

… А днес потайно да избягаме…  

Къде??? 

12.12.1994 


ДОГОНВАМ БЯГАЩИЯ ДЕН 

РАЗСЪМВАНЕ 

Камбани бият на разсъмване… 

Душата ми е в клетка – 

пресована – 

гърми. 

Камбани бият – на изпращане. 

Изгубихме и този рай… 

Къде ще ни отвеят 

ветровете на 

Вселената? 

Камбани бият – тръгваме. 

А птиците – 

понесли песен на крилете си 

остават в рая. 

 юли 1995 г., Шмаленберг, Германия 

Камбани биха на разсъмване. 

Звънят от песен 

и разбуждат 

птиците. 

Понесли ясен стон  

с крилете си – 

разнасят го. 

Донасят го – 

до мен. 

Гърми душата ми – 

от есен и 

от тръгване… 

03.03.1996


МЯСТО ЗА ДУШИТЕ НЕ ОСТАНА 

„Бог се роди, той е с нас“ – 

ще пеят утре и ще се надяват… 

А днес предъвкваме молитвата 

сред вкусни залъци. 

Стомасите се пълнят, 

големеят, 

тъпчат се. 

Наместват се  в средата 

на телата ни. 

Обсебват ни. 

Изяждат ни. 

И място за душите  

не остава. 

24.12.1994

ГЪРМЯТ ФОЙЕРВЕРКИТЕ 

Гърмят фойерверките. 

Трещят празничните  

фитили. 

Годината се гърчи 

в пламъците им. 

Съсухри се. 

И изгоря. 

Остави само бяла пепел. 

И се разпиля. 

Изгони падналия  

сняг, 

хванал с бяла  

плесен 

умовете. 

Изчисти ги. 

И чисти ги  

остави  

да блуждаят 

между 

„ще бъде” 

и 

„било”. 

31.12.1995

ОТМЪКНАТИ ЛИЦА 

Не искам дните да се сменят – 

един след друг отмъкват ми лицата. 

За мене нищо не остана. 

Оглеждам се в огледалата – 

кристални сенки, кишав сняг 

и кладенци дълбоки, 

поели целия живот. 

Реки широки се вливат в тях. 

Напред назад, напред назад – 

водата се разтича. 

И сиви сенки тънат в мрак. 

Напред назад, напред назад 

се взирам. 

В сивите огледала образа си 

не намирам. 

Кристални сенки 

кристален прах покрива ги. 

Дъхът ми като ураган измива ги. 

Листата падат в жълтата гора. 

И всеки лист е с моите лица. 

05.01.1996

НЕ ИСКАМ ВЕЧЕ НИЩО 

Не искам вече нищо. 

Само – 

листата  

на забравата 

да ме покрият; 

сред жълтите им  

молекули  да се скрия; 

саванът им  

над мене 

да увехне; 

душата си 

от тялото си 

да изтрия 

и болката 

да секне. 

ЗАМЕНЯМ ВСИЧКО ЗА ПОЗНАНИЕ 

Дните ме затрупваха. 

Минутите и часовете 

се превръщаха 

във тежки камъни, 

увиснали за всяка  

моя клетка. 

Мислите ми чакаха 

да се родят, 

но нямаше спасение. 

Зад сключения кръгозор, 

заключен зад очите ми 

не виждах избавление. 

Отправих взор 

към края на Вселената. 

Светът се сви, изтля. 

Като във звезден колапс 

го погълнах – 

и няма светлина. 

Заключих всичко  

в себе си. 

Продъних се. 

През дупката  

проврях ръка. 

Навих около китката си 

правата на времето. 

Промъкнах се 

през образувалата се спирала. 

И ето ме – 

изправена и полудяла. 

Отръсквам се – 

от всички тежки камъни, 

които, 

захванати за всички 

мои клетки 

звънят като камбани. 

Отръсквам се – 

от всичките си  

знания, 

задръстили  

омекналата ми глава. 

Отръсквам се – 

звънят 

свободните 

ми клетки, 

трептят 

със всичките си 

окончания. 

Тръбят 

из цялата Вселена – 

заменям  

всичко 

за… познание... 

  


СЪС ВЗЛОМ 

Със взлом 



ще вляза там, 

където не ме пускат. 

Срам – 

душата си изгубих 

ключалки стари 

да отварям 



сам 





сама… 

Сърцето ми се разлюля – 

вратите стари 

се продъниха. 

Клокочеха  

през тях 

диви небеса. 

Душата си изгубих. 

На беса  

отдадох си ума… 

Когато се събудих 

нощта изтля. 

Звездите пукат се  

като балони. 

Вселената превърна се 

в салони, 

отрупани  

със светлина. 

Остана старата  

врата. 

Заключена  

пред мен стои. 

Не знам – 

кои 

заключена 

държат я. 

Не знам – 

какво  

зад нея крият. 

Но знам – 

със взлом ще вляза 

там, 

където тайни вият. 




РАЖДАНЕТО НА ВСЕЛЕНАТА 

Продъниха се небесата. 

Изсипаха се звездните потоци. 

Потънаха във други светове. 

Нагъната като кора на мозък е 

Вселената. 

Галактиките се докосват – 

като неврони. 

Пробягва ток през тях – 

като наченки на съзнание. 

Пробужда се Вселената. 

Трепти 

със хилядите милиони 

звездни купове. 

Блести. 

Върти се. 

изтича се душата й – 

през хилядите милиони  

звездни бездни. 

Души се – 

като сварена кора на мозък е 

главата й. 

Кой ще й счупи черепа – 

да се роди? 




СНЕГЪТ СЕ РАЗТОПИ 

Снегът се разтопи – 

градът се наводни. 

Сред бяла киша 

куче тича 

със светнали очи. 

Изправило уши – 

небето с тях промуши. 

Сред бяла киша 

куче тича – 

опашка рунтава върти. 

Муцуна рошава навежда – 

небето в локва се оглежда. 

Снегът се разтопи. 

Градът се наводни. 

Земята се изцежда. 

Човек сред бялото върви 

и мисли, че проглежда – 

“Светът се промени!” 

Но само тъй изглежда. 




ПРЕЗ ВРАТАТА НА УСТНИТЕ ТИ 

Затворих очи. 

През вратата на устните ти 

влязох в Рая. 

Звездите звъняха. 

Въздухът бе жълт и сладък 

от слънчеви лъчи 

и цветни тичинки. 

Пчелите плуваха 

в златните ладии 

на падащи листа. 

Птиците се оглеждаха 

в лъскавите лица 

на зрели ябълки. 

Змиите с изумрудени тела 

се сливаха с кората  

на дърветата. 

Раят бе натежал  

от желание 

за познание. 

Доброто 

и злото 

се дебнеха 

в двата му края – 

като магнитни полюси – 

относително бягащи 

от истинските полюси. 

Затлъстели ангели 

размахваха крила – 

мъчеха се да преодолеят 

райското притегляне. 

Поисках да докосна очите ти, 

тлеещи в дъното му 

като черни дупки 

(зениците ти бяха изяли 

синьото на ирисите си). 

Раят се разпадна. 

Отворих очи. 

Излязох от вратите им. 

Тунелът 

през пространството 

се срути зад гърба ми. 




НОЩТА ПРЕВАЛЯ 

Нощта преваля. 

Вятърът пищи. 

Небето сваля 

звездните си двери. 

Отварям ги – 

светът се задуши 

удавен. 

Прекрачих ги – 

Вселената крещи… 

Блестящи бездни, 

шеметни въртопи, 

като фонтан  

избликнали 

потопи… 

Галактики с незнайни имена. 

Изгарящи за миг слънца. 

Фотонен газ, 

изсмукан 

от нагърчено пространство. 

И време, 

хукнало назад. 




В САМИЯ КРАЙ НА КРАЯ 

Преди години, 

когато бях още дете, 

главата ми се отвори. 

През дупката на  

черепа си 

видях Вселената – 

в стихове. 

Красотата й ме удари. 

И вече никога не бях същата. 

После Вселената  

се затвори. 

Далеч остана от мен. 

Продължи да пулсира кротко – 

като сърце. 

Преди година – 

вече не бях дете – 

главата ми пак се отвори. 

През дупката на  

черепа си 

видях Вселената – 

в стихове. 

Пустотата й ме удари. 

И вече никога не бе същата. 

Шеметно се разбягва 

към края на нищото. 

И там – в самия край 

на края – 

където няма звезди, 

материя, 

енергия, 

и Време, 

а само  

неструктурирано  

пространство – 

видях 

(защото няма Време) 

топлинната смърт на Битието. 

Студено е. 

И няма нищо. 

За Разума – не знам. 

Но там, 

отвъд, 

отвъд, отвъд, 

отвъд неструктурираното  

празно 

е мястото на Разума. 

Ще съществува ли – не знам. 

Имало ли го е някога – не знам. 

Но знам – 

че днес, отвъд 

отвъд, отвъд, 

отвъд неструктурираното  

празно, 

където няма време, 

звезди и светлина – 

там Разумът ни дреме 

и чака своя 

час. 

НАЙ-КРАТКИЯТ ПЪТ  

ДО ВСИЧКИ ГАЛАКТИКИ 

Дупката в клетката  

на ребрата ми жужи 

от незададени въпроси. 

Къде лежи 

душата ми? 

Къде я изгубих? 

Изгубих душата си – 

но открих тунел  

през 

пространството. 

Изгорих душата си – 

прогорих тунел 

през 

пространството. 

През белия ми дроб 

минава най-краткият 

път 

до всички галактики. 

Но как гори, тежи 

дупката 

в клетката 

на ребрата ми… 




ГЛАДНИ КУЧЕТА  

Изгубена душа – 

завръщам се към себе си. 

В дванайсет през нощта – 

разсеях се… 

И утрото забрави да се  

върне. 

В дванайсет през нощта – 

загубих се… 

И утрото дойде. 

В дванайсет през нощта – 

намерих се. 

Птиците не пеят. 

Само гладни кучета вият 

край кофите за смет. 

Не смеят да се вкопчат 

в тлъстите котаци, 

изяли дажбата  

на старите голтаци, 

които – 

утре ще се вкопчат 

в старите корички хляб. 

Не, няма хляб. 

Птиците не пеят. 

И утре няма пак 

кучетата да се смеят, 

изгонили  

проскубаните котараци 

от мухлясалия къшей 

на стария голтак. 




КОСМИЧЕСКИ БОКЛУК 

Хрупам 

полусветлата цялост 

на пространството, 

което цяло 

ме е изяло. 

Хрупам – 

зъбите ми скърцат 

от оцелели  спомени – 

хрупкави 

като 

панаирджийски клечки, 

омотани със 

захарен памук. 

Хрупам. 

Напук 

се пукат 

розови балони – 

милиони. 

Хрупам. 

Неук 

остана  

мозъкът ми 

тук – 

космически 

боклук. 




ЩЕ НАМЕРЯ ЛИ ЖИВОТА СИ 

Ще намеря ли живота си, 

или – 

все чужд 

ще живея? 

Ще разбера ли коя съм, 

няма ли – 

да го проумея? 




СЕЧ 

Стоя – 

като вкопана в себе си. 

Дълбоко впивам корен 

в „тук“ 

и в „днес“. 

Стоя – 

като дърво в основата 

на къща, 

на гора, 

на сеч. 




ВРАБЧЕ ВЪРХУ АНТЕНАТА 

НАКАЗАН 

Наказана ли съм? 

Или забравена… 

Отхвърлена? 

Нали… 

Задето съм превърнала  

нощите във дни. 

Задето нямам празници. 

Задето делници дори 

не смея да наричам дните. 

Защото нощите  

са мойте часове. 

Онези, през които 

живея, дишам, пиша… 

Това, което съм измислила, 

за да направя дните – 

моите и чуждите 

по-цветни и добри. 

Това, с което изкарвам си  

насъщния – 

горчив, стипчив, 

засядащ в гърлото. 

Сега се давя – 

в слънчеви лъчи. 

Наказана? 

Забравена? 

Отхвърлена? 

Дали??? 




ТАНЦУВАТ ШАРКИ 

Танцуват шарки 

по килима. 

Червеното им 

капе – 

като кръв. 

Или 

като вино? 

Черното им 

пълзи – 

като хлебарки. 

Или 

като хляб изтлял. 

Кой е ял 

кръвта  

и  

тялото 

на Бога? 

Пълзят към мене  

шарки – 

ще ме смелят. 

Кървят 

безбройните  

ми рани – 

ще пият 

вино 

от  

дъха ми 

и ще се  

слеят с мен. 

Мозъкът ми  

вие 

вцепенен. 

Тялото ми  

е 

изядено. 

Танцуват шарки 

по килима. 





Капе кръв; 

пълзят хлебарки – 

искам 

да избягам; 

да не наранявам; 

да залича това, 

което правя 

и онова, 

което не съм  

направила… 





Да си простя. 




АДЪТ Е КРАЙ МЕН 

Адът е край мен. 

Какво ме чака  

Утре? 

Нов ден? 

Или мечта 

за онова 

Утре, 

когато светът 

ще бъде 

променен… 




УРОДЛИВИ МИСЛИ  

Уродливи мисли 

орат главата ми. 

Какво ще посеят? 

Ще изкласи ли? 

Ще посмея ли  

да го ожъна, 

да го прибера, 

да го смеля? 

И хляб  

да омеся. 

Какво ли – 

аз ще посея? 




УТИХНА СТАЯТА 

Утихна стаята. 

Нощта умря – 

обесена 

с пердето  

на прозореца. 

Замръзнали са – 

часовете и минутите, 

увиснали за  

примката, 

с която дните са 

завързани. 

И чувам – 

кръвните ми клетки  

стържат 

по грапавия зид 

на вените. 




ТЪГАТА 

Тъгата  

ме пронизва, и поглъща, 

и размива. 

Тъгата –  

като жива плесен 

ме убива. 

Обгръща гърлото ми, 

впита в него. 

Преглъщам – 

суха пръст, 

или горяща пепел? 

Тъгата –  

като жива плът 

пулсира. 

Тупти, набъбва, 

не умира. 

И път да се излее 

не намира. 

Тъгата  

ми извира и попива – 

на извор станах, 

но прогизнах. 

Защото ручеи 

от мен не тръгват – 

аз давя, 

не поливам. 





УМОРАТА ПЪЛЗИ 

Умората пълзи 

и хрупа  

белите ми кости. 

Захвърлени и смачкани – 

като хартии  

от изядени закуски, 

които бягат 

по прашни булеварди, 

подгонени  

от вятъра, 

когото хранят – 

костите ми  

тракат и 

чупят  

зъбите, 

които 

ме  

изяждат. 

Зеят рани  

във  

плътта ми. 





БЕЛИ ПЛЪХОВЕ 

Далеч остана съня, 

в който бели плъхове 

пълзяха в трупа ми. 

Ядяха  

белите ми дробове 

и сити се  

отправяха нататък. 

Останала  

без въздух 

разбрах, 

че нямам и сърце. 

А те – не спираха. 

Отиваха – нататък. 

Изядоха храната   

от стомаха ми 

и продължиха – 

да ядат краката ми. 

Стоях и гледах – 

някъде  

„отвъд“. 

Нали останали ми 

бяха мозък и очи – 

от плът. 





ВРАБЧЕ ВЪРХУ АНТЕНАТА 

Врабче е кацнало 

върху антената – 

надпява се  

с Все